Papersnake/gushiwen huggingface dataset:
九江千岁龟歌赠无咎
张耒（宋代）

灵龟千年口不食，以背负床饮其其。
吾家两龟岂徒不食亦不其，寿与万古无终极。
济南晁君博物天地通，夜窥牛斗颇似晋司空。
指我两龟有名字，大龟为九江，
小龟号千岁。老龙洞庭怒，
荡覆尧九州。禹咄嗟，
水平流。九江无波拍天浮，
中有大灵背如丘。南风吹楚泽，
莲叶清欲秀。有物中作巢，
一寸立介胄。霞衣仙人鬓如霜，
饮以南极之光芒。丹颅老客不相见，
飞渡东海巢扶桑。迩来蟠桃枝，
有子大如缶。浮游轻于鸟，
江海一回首。青珊瑚柱碧瑶宫，
水仙焚香吹作风。朝戏莲叶西，
暮游莲花东。秋风莲子熟，
归去清江国。小千岁，
大九江，我久不见之，
向君案前双。我谓晁君二物有似我与子，
国有守龟吾子是。灿然天下之宝器，
黄金之縢紫瑶匮。天王端冕史再拜，
一逆二从定大事。我身百无用，
颇似千岁潜深渊。不愿人间贮金藉玉享富贵，
但愿寄身江上一叶之秋莲。万物才不才，
用舍不任天。寄声问晁君，
然不然。
祝杖投钱唐江
陈淳（宋代）

尔自黄源岭，相从到上都。
扶持千险阻，策掖万崎岖。
凤沼波应暖，龙门路不迂。
便须齐变化，霈泽济寰区。
读寒山子诗漫题十二绝 其十二
董其昌（明代）

赤骨萧然巳露形，更堪橐盖逐狐精。年来赌去千金駮，但任跛驴三脚行。
送蔡伯畛往潮州四首
陈藻（宋代）

似我生男父合贫，腰斤岭上解求薪。
君今有子为官去，何惮携家踏路尘。
怀寄南陵尉沈道正
释文珦（宋代）

南陵初作尉，应亦似南昌。
名在神仙籍，才优翰墨场。
盗闻无欲止，吏化不欺良。
交旧如君少，怀思未易忘。
信阳道中即事 其五
袁宗道（明代）

仆夫顾且惊，于菟啼林薮。乃是巉岩傍，流泉挟石吼。
读淮阴侯传
陈郁（宋代）

必得真王乃镇齐，假王虽有亦奚为。
区区品姥何能尔，自是将军不三思。
再用韵
邓深（宋代）

葛巾藜杖款重关，不独风流识谢安。
兰玉满庭惊醉眼，云烟落纸照衰颜。
也知鸿雁行应起，莫管凫鸥盟渐寒。
自笑断须安字拙，空令短发作诗斑。
招隐三首
何梦桂（宋代）

昔年有约共投簪，回首红尘白发新。
物外烟霞逢野逸，山中风发望佳人。
好凭野鹤寻和靖，莫待山灵唤孔宾。
迟暮不来松荫落，飞柯恐解折车轮。
黄雀饷师浑甫家仲安
史尧弼（宋代）

人事如何只好乖，即今怀抱乡谁开。
短檠阅罢三千牍，遥夜相望把一杯。
再次前韵四首
苏辙（宋代）

城头栋宇恰三间，楚望凄凉吊屈原。
雨洗山川百里净，风吹语笑一城喧。
乡书莫问经时绝，岁事初惊片叶翻。
南近清淮鲈鳜好，钓筒时问有潜吞。
谬将疏野托交游，平日论心亦有由。
科第联翩叨旧契，利名疏阔少新忧。
清谈已觉忘朱夏，浊酒先防虐素秋。
多病无聊唯有睡，频频诗句未嫌不。
野鹤应疑凫雁苦，夏虫未惯雪霜寒。
隐居颜氏终安巷，垂钓严生自有滩。
破宅不归尘可扫，下田初种水应漫。
退耕尚作悠悠语，拙宦犹须步步看。
欲作彭城数月留，溪山劝我暂忘忧。
城头准拟中秋望，台上迁延九日游。
风气雨余侵近郭，江声风送隐危楼。
汀洲聚散知谁怪，且学漂浮水上鸥。
张饶州允抡山中弹琴
顾炎武（明代）

赵公化去时，一琴遗使君。五年作太守，却反东皋耘。

有时意不惬，来蹑劳山云。临风发宫商，二气相絪缊。

可怜成连意，空山无人闻。我欲从君栖，山厓与海濆。
偶作秋英八种各题以诗 其七 石竹
弘历（清代）

周阿迥出群，蜂蝶任纷纷。不与蘼芜伍，终因近此君。
句
司马光（宋代）

初时被目为迂叟，近日蒙呼作隐人。
守岁汴寺阮太冲张林宗夜过共赋
秦镐（明代）

层城烟雾逼天斜，久客相依自一家。
贫向危途轻岁事，愁从衰鬓改春华。
相将迟暮攻椒颂，各写辛酸累烛花。
回首旧京弦管地，霜林遮莫起栖鸦。
过江陵和黄虚舟韵 其一
李曾伯（宋代）

诗从双井来，太史氏复作。一苇天地旋，玄酒滋味薄。

有田付鸰原，比屋赖虎幄。却笑草玄池，投阁嗟寂寞。
榴皮题壁
丁逢季（宋代）

水云深处扣仙居，对酌春风夜有馀。
说遍东南耆旧话，始知胜读十年书。
大中祥符七年七月锦州奏天庆观修圣祖殿毕五
夏竦（宋代）

仙祠成秘殿，远郡在卢阳。
旭日初流景，卿云忽降祥。
三枝分玉叶，五色照琳房。
元后成真荫，钦柴报上苍。
和甄云卿诗
孙应时（宋代）

旰食延英责太平，小臣忧国思茫冥。
千秋鉴在开元录，十渐书留贞观屏。
莫笑戆愚如汲黯，无宁龌龊似陶青。
何时再见东都会，万国衣冠拱帝庭。
送欧阳子履董广东学政
王鏊（明代）

六一风流殊未远，一门双璧价能齐。超升同日司文柄，洗濯多年出字溪。

凤沼挥毫奎宿逼，羊城按节瘴云低。朔南此去应渐被，声教行看到四黎。
前调（为丁明仲纪梦）
杨冠卿（宋代）

归梦迢迢。分明曾见，舞遍云韶。解道相思，愁宽金钏，瘦损宫腰。

觉来情绪无聊。正戌角、声翻丽谯。楚塞山长，巫阳人远，斗帐香消。
别王司法
陈藻（宋代）

维舟江岸偶相邻，还与吾翁是故人。
颜貌不知今日改，姓名方记旧时亲。
少年壮笔生应贵，白发青衫今尚贫。
一笑羊城聊适意，明朝话别两酸辛。
绍兴以后蜡祭四十二首 奠币用《吉安》。配位同。
郊庙朝会歌辞（宋代）

神宅于幽，𣅺𣅺沈沈。至和塞明，考我德音。神听静嘉，俨乎若临。

币以荐诚，敢有弗钦。
江城子（秋夜观牛女星作）
蔡伸（宋代）

碧厨文簟小窗前。乍更阑。□□□。乌鹊南飞，秋意渐凄然。满院蛩吟风露下，人窕窈，月婵娟。

双星旧约又经年。信谁传。恨绵绵。□隔明河，长作断肠仙。争似秦楼萧史伴，瑶台路，共乘鸾。
金陵怀古四首 其四
李纲（宋代）

六代当年恨最长，兵戈陵灭故城荒。非关霸气多消歇，自是人城未允臧。

王谢风流今寂寞，江山形胜亦凄凉。我来正值兴戎马，慨念东南更惨伤。
渔子沟寄赵员外裴补阙
皇甫冉（唐代）

欲逐淮潮上，暂停渔子沟。
相望知不见，终是屡回头。
登烟云台同西峰诸友分韵得跨字
刘永之（明代）

振策履崔嵬，飞步凌云榭。俯观飞鸟翔，远见平江泻。

弹棋古桂阴，酌酒长松下。谷响啸哀猿，林香过山麝。

祈灵醉巫觋，寻真望仙驾。翠虬金节导，青鸾羽衣跨。

逸兴殊淹留，吹箫待清夜。
胥门
周弼（宋代）

芦苇萧萧生晚潮，伍员何地更吹箫。
夕阳自逐寒鸦去，万片宫花共寂寥。
题花影庵诗集
金至元（清代）

清词丽句难为比，愁似秋猿巴峡啼。多谢十年相忆苦，口衔石阙寄无题。
菩萨蛮
谢明远（宋代）

春风春雨花径眼。石泉槐火春容晚。流水自无情。回波聚落英。

问春何处去。春向天边住。举酒欲销愁。酒阑愁更愁。
上虞相行春口号十首 其六
王质（宋代）

浪縠高张碧四垂，游丝欲下不能低。斜阳却恐花成睡，只在天边未肯西。
寒村
黄相（明代）

寒村晚喧静，何处吹长笛。楼上明月高，吹衣风淅淅。

翻动败叶林，琅玕下空碧。极目望乡关，乡关暮云隔。

顾影暂徘徊，仰羡双飞翼。
农家三首 其一
李彭（宋代）

力田徇所务，蓐食赴其劳。譬之贾欲赢，畴能恶喧嚣。

逢年未前贾，敢缓芟与薅。黔雷无偏颇，多稼埋牛尻。

仓廪自兹实，含饴弄儿曹。
留别威清官署 其二
严澄华（清代）

燕子多情去复还，教侬别思几回环。不知今后红闺内，又是何人整翠鬟。
生查子
毛滂（宋代）

花地锦斑残，月箔波凌乱。斗鸭玉阑旁，扑兽金炉畔。

小醉奈春何，轻梦催云散。却步蕙兰中，应被鸳鸯见。
游庐山舟中赋四韵
周必大（宋代）

南北周庐阜，东西遍九华。
宴安无酖毒，痼疾有烟霞。
淡薄村村酒，甘香院院茶。
驰驱君莫厌，此出胜居家。
瑞鹤仙（忆旧居，呈超然，示儿子及女）
杨泽民（宋代）

依山仍负郭。有松桂扶疏，烟霞渺漠。一年自成落。奈孤踪远紧，蝇头蜗角。休嗤句弱。赋郊居、何攘沈约。记乡人过我，傩立阼阶，酒行先酌。

远映江山奇胜，下瞰重湖，上飞高阁。风帘絮幕。筑新槛，种花药。幸瓜期已近，秋风归去，免得奔驰味恶。待开池、胜起林亭，共同宴乐。
昨日绝湖颇危追赋二诗 其一
赵蕃（宋代）

平生谩说江湖乐，小遇风涛意不任。颇眩云山相俯仰，却怜水鸟恣浮沈。

神游险向冤魂语，笑傲强为洛下吟。赖是初谋壮维楫，不然何地觅壶金。
海蛳颂
释道济（宋代）

此物生在东海西，又无鳞甲又无衣。
虽然不入红罗帐，常与佳人做嘴儿。
访从兄监中晚回
屠侨（明代）

晚行城北道，捷径过田家。阴坂花犹媚，春沟柳自斜。

鸠含深竹雨，鹜落半天霞。农事催将滥，池深处处蛙。
同朱占遇游西山宿碧云寺
李孙宸（明代）

疏花照日影离离，又是都门秋早时。宿愿未容酬独往，閒心聊共赴幽期。

雕甍碧瓦空王殿，黄叶青山异代碑。为语东林须具酒，莫教陶令更攒眉。
太虚以黄楼赋见寄作诗为谢
苏轼（宋代）

我在黄楼上，欲作黄楼诗。
忽得故人书，中有黄楼词。
黄楼高十丈，下建五丈旗。
楚山以为城，泗水以为池。
我诗无杰句，万景骄莫随。
夫子独何妙，雨雹散雷椎。
雄辞杂今古，中有屈宋姿。
南山多磬石，清滑如流脂。
朱蜡为摹刻，细妙分毫厘。
佳处未易识，当有来者知。
梅雪
王十朋（宋代）

同僚文字三杯酒，腊日江山八阵台。冷有人嫌吾似雪，清无尘染客如梅。
寄怀寿光主簿四叔父
晁补之（宋代）

我初就学首未冠，叔父不以童儿看。
我今生年二十一，叔父晚作东州官。
侧身西望不得见，泪下两脸何丸澜。
青春白日不照贫士屋，使我四壁长年寒。
六年两岁从进士，晚学扬雄识难字。
贷钱乞米出都门，鼓腹吹篪入吴市。
读书击剑老死终，何为古来慷慨无人知。
上有九重之青天，下有百尺之黄泥。
收声藏热等雷火，白杨蔓草秋风悲。
生亦不可料，死亦不可量。
荆山长号刖两足，何如船尾歌沧浪。
我不能钩章抉句攀俊造，又不能赤鸡白狗追年少。
矫首翻肠无一言，归去吴松学渔钓。
主簿卑官何所施，秋来两鬓应生丝。
阿宜已冠无成事，犹忆它年冬至诗。
十龟潭祈雨
张春皓（宋代）

缘萝蹑蹬共跻攀，水色山光远近间。
一勺龙蟠通海窟，半空虎啸隔尘寰。
石潭云冷人稀到，溪路苔生为倦还。
早望云儿施圣泽，何难营履步灵山。
自君之出矣六首 其三
陈叔宝（南北朝）

自君之出矣，不分道无情。思君若寒草，零落故心生。
全宋诗见鹦鹉戏作四句
王安石（宋代）

云木何时两翅翻，玉笼金锁只烦冤。
真须强学人间语，举世无人解鸟言。
同希先游石巩
释德洪（宋代）

良辰美景古难并，且趁身闲稻雨晴。鸟语猿歌留我在，水声山色益人清。

得幽诗句聊题壁，遇好峰峦即住程。回首十年尘事里，与君今日梦魂惊。
临江仙（陈守美任）
陈韡（宋代）

三十四年台榭，八千馀里江津。去时杨柳正轻颦。重来桃李少，不似旧时春。

风扫半空烟雨，玉虹翠浪如新。可怜笳鼓送行人。白头梳上见，归梦枕边频。
鳌峰草堂歌十首 其八
陆深（明代）

山公启事孰当前，宣室求才谁少年。一路桃花春水涨，皂旗唯送得归船。
除夜寄微之
白居易（唐代）

鬓毛不觉白毵毵，一事无成百不堪。
共惜盛时辞阙下，同嗟除夜在江南。
家山泉石寻常忆，世路风波子细谙。
老校于君合先退，明年半百又加三。
和伯氏示儿侄
王洋（宋代）

屋僻唯宜静，栊疏巧受寒。
衾光宵献白。炉火书无丹。
潦倒投僧梵，依稀似宰官。
一钱不停蓄，却喜布囊宽。
赠王兰畹董竹溪二孝廉
刘大绅（清代）

王郎矫矫云中龙，当霄吐气飞白虹。长安人海时自雄，天下健者惟董公。

局天蹐地羞庸庸，高岩巨壑生松风。二子论文非苟同，炯然各具双青瞳。

新城秀水两宗工，南施北宋争云从。四家几欲千古空，后生小子多悯慵。

偏将腐草嗤祝融，此如人已登岱峰。我犹侈口谈东蒙，吁嗟菲薄真何衷。

师门弟子身可终，安能粪壤污鸿濛。近睹二子开心胸，其光奕奕声隆隆。

人间得此如駏蛩，何当鞭石东海东。相携大醉蓬莱宫，慎无笑我心有蓬。
江梅
王安石（宋代）

江南岁尽多风雪，也有红梅漏泄春。
颜色凌寒终惨澹，不应摇落始愁人。
游罗浮
李亨（唐代）

二山合璧耸层霄，此日登临眼界饶。树色苍茫如罨画，泉声清亮似鸣韶。

麻姑峰外琼为馆，织女河边铁作桥。未服神丹蜕凡骨，此生尘虑已都销。
荆巫梦思
徐凝（唐代）

楚水白波风袅袅，荆门暮色雨萧萧。

相思合眼梦何处，十二峰高巴字遥。
水调歌头
葛胜仲（宋代）

胜友欣倾盖，羁宦懒书空。爱君笔力清壮，名已在蟾宫。萧散英姿直上，自有练裙葛帔，岂待半通铜。长短作新语，墨纸似鸦浓。

山吐月，溪泛艇，率君同。吾侪轰饮文字，乐不在歌钟。今夜长风万里，且倩泓澄浩荡，一为洗尘容。世上闲荣辱，都付塞边翁。
送无著禅师归新罗
法照（唐代）

万里归乡路，随缘不算程。寻山百衲弊，过海一杯轻。

夜宿依云色，晨斋就水声。何年持贝叶，却到汉家城。
鞦韆
张炜（宋代）

吾今两鬓已成丝，每每逢春独自悲。最恨鞦韆无力上，风流不比少年时。
题钓台二绝句
杨万里（宋代）

断崖初未有人踪，只今先生著此中。
汉室也无一杯土，钓台今是几春风。
和徐伯吹先生寄吴兴友人
吴颖芳（清代）

绿发监州册府归，驿程千里寸心违。吴台春暖蠀蛦甲，苕水烟烘翡翠衣。

敛翮镇看霄汉碧，引吭谁羡稻粱肥。高人为取垂竿意，净扫苔溪白石矶。
赠相手文李道人
楼钥（宋代）

生有文在手，纵横殆天予。
其閒动成字，往往传自古。
舜褎梁动动，老十子贡五。
季友太叔虞，仲子竟归鲁。
仲弓有钩文，宰我亦握户。
敏士自文雅，习道本因辅。
邓渊彭神符，琐琐不足数。
李郃陶士衡，三公皆定数。
白帝矜奇瑞，见诮汉世祖。
何为言祸福，历历如君语。
自言传希夷，妙处胜貌取。
见手知国封，况此细纹缕。
研油燎旃檀，始见掌中虏。
何如一览顷，坐谈乐与苦。
老我缩袖閒，不复烦推步。
子其访尘中，英杰在何许。
凿舟叹
沈冰壶（清代）

汤汤爪埠水，林儿凿舟死。真人已立金陵城，向日君臣虚称耳。

吁嗟乎！项王冤负不义名，汉高发丧非至诚。
寄上吴王其三
李白（唐代）

英明庐江守。
声誉广平籍。
洒扫黄金台。
招邀青云客。
客曾与天通。
出入清禁中。
襄王怜宋玉。
愿入兰台宫。
秋风辞 其一
许棐（宋代）

飒飒秋风来，一叶两叶坠。燕子动归心，薄情知也未。
风入松三首 其一
奕绘（清代）

前身得道许旌阳，高尚不佯狂。黄尘车马长安道，武选司、沦谪仙郎。

弱冠春风及第，朱衣前辈焚香。

翠箫渔笛好词腔，鸣凤韵锵锵。夙缘遇我如相识，泻胸中、万斛沧浪。

寄语枣花帘下，何时得佩双璜。
赠馆驿刘巡官
赵嘏（唐代）

云别青山马踏尘，负才难觅作闲人。

莫言馆驿无公事，诗酒能消一半春。
咏史上·光武
陈普（宋代）

腹上能容严子陵，面前何不着韩歆。
迭兴知与人何事，陇蜀才平便易心。
旅宿安陵答李柱石
赵宗猷（清代）

客路缘花病，愁人雨正多。相思一夜梦，明月半床过。
故乡杏花
司空图（唐代）

寄花寄酒喜新开，左把花枝右把杯。
欲问花枝与杯酒，故人何得不同来？
别吴教授景衡
杨万里（宋代）

道合从人笑，情亲觉别难。
得朋何恨晚，到老几相看。
世路今逾窄，吾徒却处宽。
此心各相勉，不但道加餐。
临安三绝 石镜
苏轼（宋代）

山鸡舞破半岩云，菱叶开残野水春。
应笑武都山下土，枉教明月殉佳人。
西池夜坐听风竹
周砥（元代）

泠泠不能休，瑟瑟还复辍。宫商发金奏，波涛满林樾。

闻性无合离，声尘自生灭。适观喧中静，坐对窗间月。
丞相庞公归政就第数有新诗传播都下偶成拙句
宋祁（宋代）

第门行马护清埃，拂席时时宴具开。
安石风流今日是，平津宾具几人来。
幄中谋熟君筹在，川上身閒汝檝回。
绝俗新章满都纸，向时疏傅定无才。
核实一首
苏籀（宋代）

窥见吕臣非奉己，可怜甘茂取宜阳。
敢晞激激苏门啸，老去悠悠孔里狂。
公利噫乎入私帑，滥吹窃尔耗官仓。
座铭枕几槃盂警，九鼎何心斥被{左康右瓦}。
偈颂二十一首
释智愚（宋代）

一气潜回，百昌萌动。
君子道长兮露柱咨参，小人道消兮灯笼兮舞。
义出丰年，道复太古。
国师欢喜问如何，冬至寒食一百五。
金沙行
徐积（宋代）

关西不雨凡几城，孜孜谁独劳其情。镇潼太守真贤明，驱车远有金沙行。

春空破碧幢高旌，东风环佩锵瑶琼。溪翁不钓童不耕，隆隆千里讴歌声。

从容祷罢残霞横，莲花顶上微云生。云兮云兮云莫停，霈然一洒尘埃清。
仓山牡丹盛开家婶母招饮即席感赋
袁绶（清代）

阳春百花发，鼠姑擅盛名。今春雨水迟，三月方含英。

嫣然倚东风，解语真倾城。主人开琼筵，邀客吹金笙。

行乐贵及时，相与各尽觥。长歌发慷慨，所愁节序更。

年时携手伴，落落如晨星。骨肉多远别，踽踽难为情。

身遥心自近，梦想通精诚。岂无鱼与雁，奈此千里程。

温凉叙片纸，离怀难尽倾。岁月日以去，忧思日以盈。

愿附飞鸿翮，乘风以北征。
春日漫兴二首 其二
严沆（清代）

补衮瞻天近，斑衣爱日长。生成看燕雀，战伐剩豺狼。

纸笔儿谁好，柴桑妇不忘。闭门焚草毕，归梦五湖傍。
入彭蠡湖口
谢灵运（南北朝）

客游倦水宿，风潮难具论。
洲岛骤回合，圻岸屡崩奔。
乘月听哀狖，浥露馥芳荪。
春晚绿野秀，岩高白云屯。
千念集日夜，万感盈朝昏。
攀崖照石镜，牵叶入松门。
三江事多往，九派理空存。
灵物郄珍怪，异人秘精魂。
金膏灭明光，水碧辍流温。
徒作千里曲，弦绝念弥敦。
题解生山水图
刘宰（宋代）

长江水水西南来，江北江南图画开。
君从何处得此景，锦帆似画长江回。
槎牙老树连荒岛，两两人家出林杪。
鸥飞欲下洲渚宽，云横不断关山杳。
图穷双屿金焦峙，仙宫缥缈浮寒水。
柂楼捩转吴波平，阊阖中天日月明。
游罗浮
李亨（明代）

独上罗浮第一峰，眼前胜概浩无穷。
东瀛海岛微茫外，南粤山无指顾中。
采药客归仙鹤舞，烧丹人去石楼空。
凭高两腋轻风起，便欲飘然访葛洪。
游鼓山灵源洞因宿鼓山寺六首 其二
林光（明代）

旋制茅根笔，悬崖欲大书。老怀堪尽展，绝景更何如。

云水真无性，乾坤是客居。僧庐新结构，高枕我来初。
冬日书怀寄惟真大师
李中（五代）

自别吾师后，风骚道甚孤。雪霜侵鬓发，音信隔江湖。

扰扰悲时世，悠悠役梦途。向公期尽节，多病怕倾壶。

贱迹虽惭滞，幽情忍使辜。诗成天外句，棋覆夜中图。

落壁灯花碎，飘窗雪片粗。煮茶烧栗兴，早晚复围炉。
嵩禅师赞
释德洪（宋代）

欧阳之学，师宗于世。其徒喧阗，攻我以喙。童首儒林，气索力屈。

公于是时，粹然一出。天纵之辩，武库纵横。璜玑捍我，如护目睛。

义如串肉，理如析薪。一时名誉，耸动缙绅。世尊举身，毛孔俱笑。

如公语言，笔下皆妙。六物不坏，未易致诘。岂其践履，明验之力。

宗教之衰，河坏山摧。冠巾缁衲，其寒如灰。拂拭尘翳，见冰雪容。

拜起而喟，涕落无从。
溽暑
陆游（宋代）

溽暑雨将作，南风来解围。
幽花临砌坼，乳燕傍巢飞。
腰斧劙桑去，携篮采药归。
翻怜少年老，叠雪诧宫衣。
夜观妓
储光羲（唐代）

白雪宜新舞，清宵召楚妃。娇童携锦荐，侍女整罗衣。

花映垂鬟转，香迎步履飞。徐徐敛长袖，双烛送将归。
高马小儿图
龚开（宋代）

华骢料肥九分臕，童子身长五尺饶。青丝鞚短金勒紧，春风去去人马骁。

莫作寻常厮养看，沙陀义儿皆好汉。此儿此马俱可怜，马方三齿儿未冠。

天真烂漫好容仪，楚楚衣装无不宜。岂比五陵年少辈，胭脂坡下斗轻肥。

四海风尘虽已息，人才自少当爱惜。如此小儿如此马，它日应须万人敌。

老夫出无驴可骑，乃有此马骑此儿。呼儿回头为小驻，停鞭听我新吟诗。

儿不回头马行疾，老夫对之空啧啧。
淳熙丙申二月晦翁归婺源先曾大父因随杖屦遂
吴龙翰（宋代）

吾祖曾师云谷仙，读书直下悟蹄筌。
道参太极本无极，易论先天与后天。
绿遍春风窗外草，香浮夜月沼中莲。
派分一勺濂溪水，道统绵绵万古传。
美人一章寄徐秉国
于石（宋代）

有美人兮天一方，弭绛节兮撷琼芳。
瑶环瑜珥锵琳琅，修竹萧萧翠袖长。
芝宫芙馆椒为堂，青琐窗户白玉床。
一笑满酌天瓢浆，簸弄骊龙明月光。
欲往从之路茫茫，爱而不见空彷徨。
安得骑麟鞭凤凰，飞霞翩翩高颉颃。
白云缥缈遥相望，凭谁寄取双琼珰。
题五城程均敬画
朱同（明代）

云散山连晴碧，江空树倚高秋。天外归舟何处，山中十二层楼。
句 其一
张澄（宋代）

铸金像出开元末，检玉书藏景祐间。
拟古四首 其四
胡奎（元代）

南山青桂枝，奄忽易生蠹。荣悴更相共，去来同旦暮。

秦皇与汉武，千载终不悟。为乐当及时，弃置贫与富。
移桃花示俞秀老
王安石（宋代）

舍南舍北皆种桃，东风一吹数尺高。
枝柯蔫绵花烂熳，美锦千两敷亭皋。
晴沟涨春绿周遭，俯视红影移渔舠。
山前邂逅武陵客，水际彷佛秦人逃。
攀条弄芳畏晼晚，已见黍雪盘中毛。
仙人爱杏令虎守，百年终属樵苏手。
我衰此果复易朽，虫来食根那得久。
瑶池绀绝谁见有，更值花时且追酒。
君能酩酊相随否。
秋雨
陈藻（宋代）

梅花五鼓城头角，吹向愁人枕前落。一前心胆碎无馀，三前两前那更作。

天明起坐壁为邻，檐外垂垂秋雨脚。雨脚强，鬓毛弱，若为一滴白几茎，纵使赤松犹老却。
吴明卿雪山冰井歌
王世贞（明代）

饶州磁缸莹不瑕，将乐块石霜𥓂砑。无烦世尊诵贝叶，何必玉女揽莲花。

左安雪山右冰井，凉思习习穿帷纱。殷红冽齿房陵李，沈绿沁腑青门瓜。

中间别有清凉宅，在君四大君不识。赤脚高凌一万层，辘轳直下三千尺。

中池之外无它润，太古以还唯一色。长安炙手殊可怜，骄日欲夺天公权。

须臾火尽灰欲冷，惟有寸心犹自燃。与君共饱冰雪意，高枕鼓跌庄生眠。
乞双峰山频婆果
朱翌（宋代）

我闻如来有佛眼，结子成时速寄来。
从此慈悲修广目，得争开处便争开。
郢城新亭
郑文宝（宋代）

每到新亭即厌归，野香经雨长松围。
四簷山色消繁暑，一局棋所下翠微。
冰片角巾簪涧月，锦文拳石砌苔矶。
近来学得笼中鹘，回避流莺笑不飞。
上耿泉生朝
杨简（宋代）

洎阳为邑，实惟所临。
宽简虽至，威信亦深。
敢不兢兢，治所赋金。
以谨以程，以恪以忱。
五月二十五日三陂桥晚眺
吕南公（宋代）

涨水久已退，擎泥草扶疏。平畴极我目，一来施犁锄。

九夏行过六，尚忧复污潴。哀咨此乡民，耕力岂踌躇。

地势苦卑薄，况无古川渠。愁潦惧熯乾，不可保终初。

昨者多暑雨，洪波日凌虚。新来满旬晴，渗涸类灌蒩。

垂秋且当莳，到否知何如。摇摇众农心，凛若畏简书。

远瞻来南山，其壤似郊墟。依微绿秀间，浮白略散舒。

间喜早稻吐，因高得纡馀。幸无风早催，聊济升斗储。

天下有大福，唯民乐田庐。乐哉俟丰登，快我羁旅居。
玉照堂观梅二十首
张镃（宋代）

高窠依约百年余，蠹卉重重艾衲铺。
亲见主人来买地，遮番添得白髭须。
官舍见月三首
洪咨夔（宋代）

山如天目高，水如天目急。
明月如乡人，不速推户入。
问月从何来，天梯几何级。
辛勤度参井，万里远相及。
碧透银河乾，清浸玉宇湿。
穆金无限波，潋滟手可汲。
萤驾风叶迁，蛩枕露梗泣。
边秋徂年悲，匣古铜华涩。
稻畦抱瓮灌，茅屋索綯葺。
月兮随人归，买酒共君吸。
签厅落成为赋长句
喻良能（宋代）

幕中英俊许谁先，一一骅骝拟着鞭。
老我漫夸森画戟，夫君端称泛红莲。
鸠工已见成轮奂，载酒何妨醉圣贤。
闻道公馀多暇隙，定持椽笔籋云烟。
夏日过郑七山斋
杜审言（唐代）

共有樽中好，言寻谷口来。
薜萝山径入，荷芰水亭开。
日气含残雨，云阴送晚雷。
洛阳钟鼓至，车马系迟回。
和郡守彭吏部按视湖亭凡二首 其二
周锷（宋代）

双虹倒影上檐楹，碧水澄空一镜明。野草闲花无限趣，短藜幽榜不胜情。

已知风月随人意，聊为湖山载酒行。却讶锦囊赓梦草，坐令诗兴绕寰瀛。
蒙使君召预池光之会
朱长文（宋代）

韦公池阁尚依然，宾主于今不乏贤。
郡内欣逢两耆俊，樽前喜会四同年。
清谈自可成珠玉，真常何须听管弦。
宴罢旌旗摇暮霭，蔡经寂寞别群仙。
四绝赠马浩然法师·魏伯阳
葛立方（宋代）

丹成谁羡伯阳仙，白犬腾空恐浪传。
未似尊师得丹诀，火球吞吐葛山前。
感寓 其五十三
朱诚泳（明代）

有阳必有阴，有夜必有旦。吁嗟正与邪，相反如冰炭。

谁谓郑声淫，韶音为所乱。谁谓莠草新，嘉谷为所烂。

凤凰览德辉，鸺鹠可同观。驺虞履中野，梼杌可同绊。

物类自区别，吾人亦相判。荆舒培祸胎，群邪斯漫漶。

君实起西府，群贤乃藩翰。星辰归党籍，君子窃悲叹。

正邪不两立，天王贵雄断。
送张教授赴广阙
陈杰（宋代）

远戍不辞难，书生本色官。
炎埃五岭热，夜雨一毡寒。
乡信无鸿到，梅花当雪看。
风云忽谐偶，击海起鹏抟。
史庆臣止酒
周孚（宋代）

韩时孤愤客，楚境独醒翁。莫景还谁似，高怀只子同。

已亡千日醉，可更十年穷。吴稻新舂白，犹堪慰转蓬。
瑞鹤仙
周邦彦（宋代）

暖烟笼细柳。弄万缕千丝，年年春色。晴风荡无际，浓于酒、偏醉情人调客。阑干倚处，度花香、微散酒力。对重门半掩，黄昏淡月，院宇深寂。

愁极。因思前事，洞房佳宴，正值寒食。寻芳遍赏，金谷里，铜驼陌。到而今、鱼雁沈沈无信，天涯常是泪滴。早归来，云馆深处，那人正忆。
对雨
金墀（清代）

坐对帘开处，长空散细烟。树头风势乱，池面水纹圆。

入竹声偏静，滋花色更鲜。芭蕉深院里，今夜正堪眠。
雨中题柏氏壁二首
陈造（宋代）

苏端颇惯招新客，御叔何烦讶圣人。
未用平章旧新雨，一樽聊喜对情亲。
夜步堤上三首
陈与义（宋代）

人间睡声起，幽子方独步。
倚杖看白云，亭亭水中度。
十月雁背看，三更河流去。
物生各扰扰，念此煎百虑。
聊将忧世心，数遍桥西树。
赠诗仙
白玉蟾（宋代）

学诗有似学仙难，炼句难於学炼丹。
换骨脱胎君有诀，炷香特特扣诗坛。
【越调】寨儿令_分凤鞋，剖
周文质（元代）

分凤鞋，剖鸾钗，薄情自来年少客。义断恩乖，雨冷云埋，痴意尚客才。风不定花落闲阶，云不蔽月满楼台。燕归也人未归，雁来也信悭来。才，不得休约到海棠开。
弹玉指，觑腰枝，想前生欠他憔悴死。锦帐琴瑟，罗帕胭脂，则落的害相思。曾约在桃李开时，到今日杨柳垂丝。假题情绝句诗，虚写恨断肠词，嗤！都扯作纸条儿。
鸾枕孤，凤衾余，愁心碎时窗外雨。漏断铜壶，香冷金炉，宝帐暗流苏。情不已心在天隅，魂欲离梦不华胥。西风征雁远，湘水锦鳞无，吁！谁寄断肠书？蟾影边，凤台前，箫声为谁天外远？欹枕情牵，倚槛无言，血泪洒寒烟。自薄情别后经年，想嫦娥不念孤眠。葡萄架梧桐井，杨柳院海棠轩。天！陡恁月儿圆。斟玉波，对金荷，新来自觉酒尚可。带解金罗，胥淡双蛾，月枕共谁歌？从别后必定心薄，待归来说甚愁多。枕边憔悴我，灯下可憎他。睃，腰柳瘦因何？莺燕友，凤鸾传，尽今生猛可里不到头。被底温柔，枕上风流，一笔尽都勾。明知道泼水难收，争忍说和味合休。沈腰偏着丑，潘貌不藏羞。愁，人问瘦因由。挑短檠，倚云屏，伤心伴人清瘦影。薄酒初醒，好梦难成，斜月为谁明？闷恹恹听彻残更，意迟迟盼杀多情。西风穿户冷，檐马隔帘鸣，叮，疑是佩环声。踏草茵，步苔痕，忆宫妆懒观蝶翅粉。桃脸香新，柳黛愁颦，谁道不消魂！海棠台榭清晨，梨花院落黄昏。卷帘邀皓月，把酒问东君。春，偏恼少年人。清景幽，水痕收，潇潇几株霜后柳。往日追游，此际还羞，新恨上眉头。丹枫不返金沟，碧云深锁朱楼。风凉梧翠减，露冷菊香浮。秋，妆点许多愁。彻骨杓，满怀学，只因爱钱心辨不得歹共好。杨柳妖烧，兰蕙丰标，禁不过烂银锹。旧人物不采分毫，新女婿直恁风骚。攀不得龙虎榜，品不得凤鸾箫。猫，不信不敛儿哮。
和柳子厚诗十七首 其十五 野人致紫竹栽手植方丈后
程俱（宋代）

名山昔远游，老罢无复睹。永怀避世士，往往寄农圃。

移家白云根，及此未春雨。桃梅足新栽，把玩喜欲舞。

可无紫琅玕，叶作翠凤羽。宠光松菊径，萧散烟霞聚。

雌雄比嶰谷，颜色盖南浦。龙鞭虽未行，玉茁亦已吐。

咄嗟勿留情，万物乃吾府。
五月六日早静海迤北大雨聊可苏旱
杨士奇（明代）

仰视月离毕，滂沱不待晨。人心异昨日，物态总回春。

尚忆郊原遍，深思天地仁。来牟已无及，回首一沾巾。
张子为园林八咏 其五 水香
孙觌（宋代）

半篙新涨渌周遭，种出荷花十丈高。撷秀堪纫水仙佩，招词更续楚臣骚。
服药
陶安（明代）

服药功亦奇，藉以益五脏。阅世五十三，颇觉元气壮。

须发白数茎，黝者固无恙。先医神圣流，遗言岂我诳。

精神苟内守，血脉自和畅。厚本塞病源，邪沴不敢向。

吾儒传大方，又出医家上。集义体自充，寡欲心不放。

慎言节饮食，砭针戒流荡。达则民瘼苏，穷亦身粹盎。

道德永昭垂，后天不凋丧。
花月二首
苏泂（宋代）

月边那复有炎光，望月疏花意已凉。
吴质不须仍倚树，老来无柰许多香。
三穷啚诗时九首为周侍御同年 其四
黄佐（明代）

力田终有获，绩纺终成布。谁言迈种德，一绝如零露。

越月兼逾旬，祥驹自天鹜。尊嫜惊且喜，风骨俨如父。

提携方自兹，陟岵增怀慕。
祈雨感应琴斋檐溜忽得双鱼
赵时韶（宋代）

檐流非沼亦非池，跃出双鱼亦自奇。不是悬于庭上落，便因生出釜中来。

听琴莫笑音非古，叶梦须知稔可期。谩说佩金佳谶在，陶腰似觉未消伊。
半天楼
弘历（清代）

名山才隔岁，是日聊乘閒。云外坐高阁，天风吹袂寒。

乾坤无尽藏，谁云眼界宽。春来草始绿，冬过枫留丹。

抚壁吟前题，了知无往还。
依韵和居方观崔生画
强至（宋代）

古今画手得名人，一物才工自出伦。
字与丹青俱是绝，势关飞动不无神。
浪传误笔成蝇点，那待青田写鹤真。
候雁枯荷含远意，江湖归兴划然新。
送梁伯赐归括苍三首 其一
刘宰（宋代）

怒风驾海潮，钱塘天下壮。岷山浚源委，东下极奔放。

中横吴淞江，烟波渺四望。归欤太史笔，偃蹇九霄上。
有怀都下寒食
李廌（宋代）

上国兹晨每豫游，仙仗缭绕来瀛洲。
天王高御宝津楼，侍臣壁瀛环诸侯。
箫韶引风摇树羽，晴波飞影动宸旒。
阑干仙人深雾縠，楼前彩缆系龙舟。
锦标霞举夺日精，万楫竞渡驰蛟虬。
天颜一解四海春，乐岁已忘凶年忧。
况今持盈戒欹器，不使逸豫常从流。
锦帆高张亦佳耳，清汴东注贯扬州。
孔府判野耘尝宦云南今以馀瘴多病意欲休官因读唐书南诏传为此二诗问其风俗
方回（元代）

万里蚕丛国，西南出漏天。吐蕃唐徼接，越巂汉疆连。

参井星躔外，岷峨雪界边。䍧船元下粤，剑栈忽朝燕。

骠信狂图歇，苴咩险要镌。称元更号谓，督爽革官联。

慰谕开行府，咨诹肃使权。贝仍通一觅，土尚锡双田。

饰齿金兼漆，充衣卉与毡。瓜匏冬更实，桃杏腊尤妍。

混壹良堪喜，诛求或未悛。霜威才莅止，舆诵总驩然。

归橐无蛮货，征袍有瘴烟。□曾甘鞅掌，由此困沉绵。

柔远华风浃，同文译史传。愿闻谈土俗，王会纂周篇。
题赵瓯北重赴鹿鸣图 其二
姚鼐（清代）

绿发诸郎并白头，同承天泽赋鸣呦。先生人瑞真麟凤，下走才微一燕鸠。

敢道与君成二老，与逢此会亦千秋。却悲旧日同登侣，原隰霜零不可求。
张时可席上喜雪分韵得水字时予后至周希稷期而不集
许及之（宋代）

寒威逼重帏，皓彩堕庭戺。不谓晦日愁，乃有丰年喜。

更长要深杯，客缓愧停己。后来固自佳，不至犹可纪。

传香共分题，索笑惊落纸。摩挲玉梅瓶，冻合西湖水。
雪中狂言五首
张耒（宋代）

江乡密雪常在春，异哉今腊已再白。
风严无声掠树过，茅檐飞霰鸣策策。
老农饱食莫畏寒，天意在汝田中麦。
我虽无田助尔喜，来岁不忧汤饼窄。
德州中秋同姑苏徐觉予西湖张克壮对月
袁臂（明代）

酒伴他乡亦未稀，开樽得月共相依。程途过半方知远，秋色平分倍觉辉。

醉里顿忘身是客，醒来惟有露沾衣。独嫌夜静南枝鹊，不逐游人向北飞。
题石山人
白居易（唐代）

腾腾兀兀在人间，贵贱贤愚尽往还。膻腻筵中唯饮酒，

歌钟会处独思山。存神不许三尸住，混俗无妨两鬓斑。

除却馀杭白太守，何人更解爱君闲。
虩虎捕蝇壁间极轻利砌下蜗牛宛转涎中不胜其
郑刚中（宋代）

窗罅回旋怜虩虎，阶前迟钝念蜗牛。
静中物理曾观妙，一欢世间堪白头。
客晓
沈受宏（清代）

千里作远客，五更思故乡。
寒鸦数声起，窗外月如霜。
答张见甫载酒十里出饯汝河
欧大任（明代）

张郎曾是勒铭才，姓字初从大陆来。渔钓自归桐柏水，诗篇今满铁丘台。

怀铅登阁开千卷，走马临河送百杯。十载风云欢把袂，幽期还待碧山隈。
独酌有感
方回（元代）

破窗枯叶共秋声，寒近贫人共喜晴。
守道故知终有命，感时焉得便无情。
今年浙右全伤水，何日天涯尽寝兵。
闻道街头卖黄雀，且须沽酒作南烹。
润卿遗青䭀饭兼之一绝聊用荅谢
陆龟蒙（唐代）

旧闻香积金仙食，今见青精玉斧餐。自笑镜中无骨录，可能飞上紫云端。
杂曲歌辞。昔昔盐。花飞桃李蹊
赵嘏（唐代）

远期难可托，桃李自依依。花径无容迹，戎裘未下机。

随风开又落，度日扫还飞。欲折枝枝赠，那知归不归。
重题（一作重题别遗爱草堂）
白居易（唐代）

泉石尚依依，林疏僧亦稀。何年辞水阁，今夜宿云扉。

谩献长杨赋，虚抛薜荔衣。不能成一事，赢得白头归。
汴水·千里长河一旦开
胡曾（唐代）

千里长河一旦开，亡隋波浪九天来。
锦帆未落干戈起，惆怅龙舟更不回。
雨中过龙西雨
郭钰（元代）

云连茅屋树声寒，旧补貂裘带尽宽。萧瑟乡关愁庾信，清明风雨过苏端。

苍龙波暖开鳞甲，黄鸟巢深护羽翰。侧想蓬莱云气上，群仙缥缈控飞鸾。
閒居二首 其一
唐庚（宋代）

未许幽人晓梦长，朝朝亲炷佛前香。有诗为爱袁家渴，无病缘抄陆氏方。

身杂蜑中谁是我，食除蜿外总随乡。白沙翠竹门前路，疑出西郊向草堂。
午窗遣兴，家人谋过石湖
范成大（宋代）

云日初收破柱雷，小窗坐稳兴悠哉!
熏炉花气朝酲解，茶鼎松风午梦回。
谢客门闌风动竹，惜春时节雨肥梅。
画船破浪亦一快，闻道湖光如泼醅。
静宜园二十八景诗 其五 璎珞岩
弘历（清代）

滴滴更潺潺，琴音大地间。东阳原有乐，月面却无山。

忘耳听云梵，栖心揖黛鬟。饮光如悟此，不复破微颜。
晚登清微亭次祝教授韵
傅察（宋代）

雉堞亭亭倚翠微，高楼袅袅弄清晖。
共邀佳客扶筇杖，骤喜凉风振羽衣。
过雨山川颜色好，投林鸟雀噪声稀。
月摇翠浪明珠碎，云满金波破镜飞。
雄辩琅琅如落屑，新诗句句似连玑。
自怜性僻耽幽寂，却恨匆匆便赋归。
观閒閒斋红梅次苏公姿字韵二首 其一
袁桷（元代）

腊底飞霙瑞已迟，天将绛雪报清时。施朱可是良工手，补衮端清大雅姿。

溜溜温泉传赐浴，斑斑辱井愧沦肌。闭门已觉寒如许，回首江南竹外枝。
挽吴文昌母夫人 其一
李曾伯（宋代）

懿范儒家出，灵台佛地平。活人裨惠爱，教子以忠清。

康肃母无愧，中郎女有声。老天昭德报，兰桂满庭荣。
又溪山堂次韵四首
韩元吉（宋代）

九衢尘土鬓毛苍，只有溪山意味长。
但得枫林供欸乃，犹胜斗博伊凉。
答李子远道悠
杨象济（清代）

作者不可见，群儿自扬扬。李生吾畏友，老笔撑秋霜。

里妇见西子，使我走且僵。敢以邢尹例，涂粉矜红妆。

感君为导师，示我如周行。痴蝇触窗纸，得出亦伥伥。

驽骀自矜宠，终逊骐骥良。生材信有殊，此器宁久藏。

勖哉楩楠质，方当构明堂。
和夏选部齐宿韵四首 其一
刘昌（明代）

江郭风涛急晚舂，薄寒消息上梧桐。忧添白发三千丈，梦历琼楼十二重。

龙气谁占冲斗剑，鲸声又起隔烟钟。无媒不用逢人叹，且自同歌汉业丰。
邓才卿同年两顾敝庐病睡不克见别后次庭藻送行韵谢之
周孚（宋代）

富贵移人或望尘，独于衰病却情亲。澜翻未听渠侬语，肮脏悬知我辈人。

正续黄粱今日梦，敢寻紫陌向时春。三年两踏蓬蒿径，此客他时不是新。
送德基
李蟠（宋代）

单閼多余庆，清时得伟人。
德隆荀氏操，学慕孟轲醇。
久媿沟中断，常规席上珍。
征帆忽西去，怅望宛溪滨。
题白云堂
陈田夫（宋代）

我爱潇湘境，朱陵后洞天。
白云堂里客，青草渡头眠。
小艇牵红鲤，幽池种白莲。
颐真堪此地，风月两依然。
立春
陈傅良（宋代）

千官勒马谢幡胜，万国鞭牛占雨晴。
谁据槁梧相近午，颊车徐转鼻无声。
襄公
王十朋（宋代）

侯伯谁修二霸公，大夫专政自襄公。堂堂鲁国车千乘，翻在三家掌握中。
寄材大用言默庵畅明远
贝琼（元代）

中秋看月醉流霞，月里桫椤又落花。老去翻经思古寺，春来乞食向谁家。

三山弱水元无路，七宝恒河更有沙。他日升堂重论法，莫嗔身坐白牛车。
燕台四首
李商隐（唐代）

春
风光冉冉东西陌，几日娇魂寻不得。
蜜房羽客类芳心，冶叶倡条遍相识。
暖蔼辉迟桃树西，高鬟立共桃鬟齐。
雄龙雌凤杳何许？絮乱丝繁天亦迷。
醉起微阳若初曙，映帘梦断闻残语。
愁将铁网罥珊瑚，海阔天宽迷处所。
衣带无情有宽窄，春烟自碧秋霜白。
研丹擘石天不知，愿得天牢锁冤魄。
夹罗委箧单绡起，香肌冷衬琤琤佩。
今日东风自不胜，化作幽光入西海。

夏
前阁雨帘愁不卷，后堂芳树阴阴见。
石城景物类黄泉，夜半行郎空柘弹。
绫扇唤风阊阖天，轻帏翠幕波洄旋。
蜀魂寂寞有伴未？几夜瘴花开木棉。
桂宫流影光难取，嫣薰兰破轻轻语。
直教银汉堕怀中，未遣星妃镇来去。
浊水清波何异源，济河水清黄河浑。
安得薄雾起缃裙，手接云輧呼太君。

秋
月浪衡天天宇湿，凉蟾落尽疏星入。
云屏不动掩孤嚬，西楼一夜风筝急。
欲织相思花寄远，终日相思却相怨。
但闻北斗声回环，不见长河水清浅。
金鱼锁断红桂春，古时尘满鸳鸯茵。
堪悲小苑作长道，玉树未怜亡国人。
瑶琴愔愔藏楚弄，越罗冷薄金泥重。
帘钩鹦鹉夜惊霜，唤起南云绕云梦。
双璫丁丁联尺素，内记湘川相识处。
歌唇一世衔雨看，可惜馨香手中故。

冬
天东日出天西下，雌凤孤飞女龙寡。
青溪白石不相望，堂上远甚苍梧野。
冻壁霜华交隐起，芳根中断香心死。
浪乘画舸忆蟾蜍，月娥未必婵娟子。
楚管蛮弦愁一概，空城罢舞腰支在。
当时欢向掌中销，桃叶桃根双姊妹。
破鬟倭堕凌朝寒，白玉燕钗黄金蝉。
风车雨马不持去，蜡烛啼红怨天曙。
铁沙顾节妇诗
钟其昌（清代）

瑶池古冰雪，不肯为松柏。化为怀清人，心肝色精白。

波澜誓不兴，井水安澄碧。珠胎怀锦茵，罴望圆苫席。

食贫志益坚，茹苦情弥适。乌养代夫终，熊丸为子积。

俯仰一身担，料理无遗策。含饴幸弄孙，桑榆景何迫。

劲节不可磨，视此山头石。
真人操
陈元光（唐代）

阴阳妙教生真人，名山胜地隐其身。吹嘘濑气完元神，升降雪外离烟尘。

轩辕乘龙万岁春，穆观王母存昆崙。青牛出关避世纷，招呼鸾鹤引霞樽。

秦王汉武心尘土，欲求真仙恶得睹。
孟尝君养士处
黎遂球（明代）

垂杨千树舞平原，不见田文旧子孙。毕竟姓名同一尽，三千门客更谁存。
墨君十咏·弄雨
王铚（宋代）

一段风烟笔下开，小枝带雨思萦回。
障风一袖如相向，说与嫦蛾泪落来。
春光好·迎春
吴绮（清代）

春来也，是何时？没人知。先到玉儿头上，袅花枝。
十二画楼帘卷，红妆笑语参差。争向彩幡成队去，看朱衣。
送周行可
李石（宋代）

国风惆怅黍离离，只有周郎五字诗。
得见大巫今索矣，可怜小子孰裁之。
心如废井凭谁汲，语到修门未可期。
此别更须留好句，梅花窗外见相思。
咏春
戴浩（明代）

九十春光似酒浓，隔帘香暖小桃红。杖藜缓步寻芳草，閒逐黄鹂过水东。
金陵杂兴二百首
苏泂（宋代）

青山绿水思悠悠，见说蛾眉万古愁。
斗酒百篇能漫浪，白乎吾与女同游。
寒食
杜甫（唐代）

寒食江村路，风花高下飞。汀烟轻冉冉，竹日静晖晖。

田父要皆去，邻家闹不违。地偏相识尽，鸡犬亦忘归。
腊日四首
张耒（宋代）

园冷无人扫，门荒少客过。
槐高庭日少，竹近野风多。
霰雪催残腊，山川对浩歌。
飘蓬求季主，身世问如何。
听绍上人琴
释居简（宋代）

悠然勇变划然鸣，古恨沉沉易水生。短发不禁愁触绪，恰如猿叫第三声。
冬日放言二十一首 其五
张耒（宋代）

卯饮终日醉，万事付悠悠。醺然据榻瞑，檐雨方飕飕。

吾事幸无急，不醉欲何求。顾谓妇与子，酒尽为我谋。
水亭晚眺
陆游（宋代）

暑雨初晴浦面宽，水亭景物卷帘看。
联舟作阵围鱼队，屈竹成篱护芡盘。
四海诸公半丘垄，百年几夕倚阑干？日沈未用匆匆去，待挽银河濯肺肝。
句
陶弼（宋代）

官卑逢酒强，事简作书勤。
次韵罢相游故园
宋祁（宋代）

戟棨严门第，镮金倦带围。
如公三事老，从古几人归。
感遇十二首 其九
张九龄（唐代）

抱影吟中夜，谁闻此叹息。美人适异方，庭树含幽色。

白云愁不见，沧海飞无翼。凤皇一朝来，竹花斯可食。
过陆竹民先生故居感作
吴进（清代）

东头书屋梅子黄，白日无人微雨凉。门外柳絮落如雪，浮萍数点生池塘。

先生下世三十载，诗卷伴取青山长。一生日月醉乡尽，至今空屋遗糟床。

吾家山翁君好友，风雨吟诗同一堂。百事水乳各相近，饮量独让先生强。

有时花间醉欲倒，山翁笑向亲扶将。云烟过眼时事远，余韵缅想徒徬徨。

西窗数茎竹枝老，月上疏影浮昏黄。
偈倾一百三十三首
释法薰（宋代）

千五百人善知识，不念吾宗正岑寂。
五峰趯倒浪翻空，大地山河俱失色。
金风体露，叶落归根，
只堪惆怅不堪陈。
送若讷上人归衢州
苏颂（宋代）

应供何来此，囊书谒紫宸。
清间频赐对，止观久谈真。
恳谢兰袍宠，恩颁宝字新。
重还乡寺日，学侣益归亲。
下邽感旧
韦庄（唐代）

昔为童稚不知愁，竹马闲乘绕县游。曾为看花偷出郭，

也因逃县暂登楼。招他邑客来还醉，儳得先生去始休。

今日故人何处问，夕阳衰草尽荒丘。
王氏亭池
吕希纯（宋代）

城外溪山知几重，独邻池馆占城中。
亭花不动波澜细，径石相城岛屿通。
床下击舟同醉傅，尊前垂钓似仙翁。
五家最数乌衣巷，莫废江南旧士风。
清平乐 送外北上
梁蓉函（清代）

迢迢征路。是我曾行处。又送轮蹄从此去。惆怅参天云树。

骊歌声度端阳。菖蒲花映离觞。日暮酒醒人远，晚烟愁锁纱窗。
夜趋安肃
郑珍（清代）

寒宵默默卧车茵，苦念江皋已仲春。恰梦家来忽惊醒，正闻犬吠尚疑真。

十年不作科名想，一堕仍为牛马身。铁遂铜门空露草，月中怀往暗伤神。
春兴六首 其三
李德（明代）

洛阳城里雪初消，流水天津尚有桥。汉寝隋陵春寂寞，龙门伊有晚岧峣。

相如完璧无遗恨，王子吹笙拟见招。为报山人休索价，可能容我伴渔樵。
丑奴儿（饯郑宪）
张孝祥（宋代）

宝蜡烧春夜影红。梅花枝傍锦薰笼。曲琼低卷瑞香风。

万里江山供燕几，一时宾主看谈锋。问君归计莫匆匆。
寄刘伯宗兼问次尾诸孤 其二
梅磊（清代）

黄云晻暧凤凰台，六代烟花一草莱。覆瓮少虚皇甫誉，衔杯老忆谪仙才。

春风蜡屐游应数，夜月然藜阁好开。回首楼山堂上客，遗书孤子重堪哀。
玉渊
王十朋（宋代）

谁决银河落半天，飞流溅沫五峰前。山中草木皆光润，知有含辉玉在渊。
辛卯三月廿四登舟
吴森（清代）

疏慵真许国，涕泣竟辞亲。落日班声动，沿流翠带新。

关山余老大，面目轶风尘。谁立寒潭月，狂歌拂钓缗。
次韵王潜江见索近诗
刘挚（宋代）

与子一睽索，俄经百朝昏。尘劳触新累，病懒荒旧闻。

强之旋放失，殆若沟浍源。新吟妙思致，天葩发灵根。

澹然体大雅，理惬如忘言。鼓旗缔友社，壮志压仅存。

譬以赵魏弱，仰关支秦军。君无疑敝橐，薏苡非珠琨。
圩丁词十解
杨万里（宋代）

南望双峰抹绿明，一峰起立一峰横。
不知圩里田多少，直到峰根不见塍。
句（赠杜侍御）
褚亮（唐代）

神羊既不触，夕鸟欲依人。
感物
司马光（宋代）

朝看新燕飞，幕听了规啼。
尺蠖身藏叶，神龟尾曳泥。
韝鹰何用制，枥马不当嘶。
自伐憎狙巧，颓然忧木鸡。
从庭坚城南晚望
范寥（宋代）

此邦虽在牂牁南，更远不离天地间。人生随处皆可乐，为报中原秪如昨。
四月一日三衢阻雨二首
杨万里（宋代）

无朝无夕雨翻盆，村北村南水接天。
断却市桥君莫笑，前头野渡更无船。
漫述
黄庚（元代）

逢人休要说公卿，老去无心慕宠荣。
李不封侯刘不第，千年青史亦传名。
送韦商州弼
沈佺期（唐代）

会府应文昌，商山镇国阳。闻君监郡史，暂罢尚书郎。

王事嗟相监，人情贵不忘。累年同画省，四海接文场。

点翰芳春色，传杯明月光。故交从此去，遥忆紫芝香。
狱中集古十六首　东岩同扉 其八
韩邦奇（明代）

雁度秋色远，林光淡碧滋。长歌尽白日，不觉鬓成丝。
送张敬夫栻以追送不作远为韵赋诗五章藉手言别不胜惓惓爱助之诚情见乎辞惟高明幸教 其二
孙应时（宋代）

斯文肯空言，经世资实用。纷纷谅奚为，义取辄宾送。

诚能正其本，谈笑了群动。公身绍前烈，时论倚隆栋。

持兹竟安归，引灯相与共。
导引·虞觞奉主
佚名（宋代）

虞觞奉主，仙驭返皇宫。礼典极钦崇。云旗前导开清庙，龙管咽薰风。巍巍尧父告神功。追慕孝诚通。千秋万岁中兴统，宗祀与天同。
梅林分韵得诗字
吕宜之（宋代）

寒梅如高人，冰雪凛风期。
霜威凌万木，孤芳缀疏枝。
古来岁寒心，肯与时节移。
家家浣溪南，横斜映笆篱。
老树更崛奇，矫矫蛟龙姿。
中有调鼎味，几年江之湄。
征衫十年寒，霜蹄快追随。
先生羊叔子，到处英名垂。
对花有妙语，豪气无百卮。
兴来属湛辈，同出舂容诗。
季天叙为人相宅过余求诗戏书二绝
郑刚中（宋代）

一区悬磬已偷安，常念风波世路艰。
若谓他时庇寒士，会须令我作千间。
送前巫山宰吴殿丞
欧阳修（宋代）

俊域当年仰下风，天涯今日一◇同。
高文落笔妙天下，清论挥◇服坐中。
江上挂帆明月峡，云间谒帝紫微宫。
山城寂寞少嘉客，喜见琼枝慰病翁。
四先生像赞·晦庵朱文公
刘黻（宋代）

天振斯文，紫阳木铎。
博详反约，是继绝学。
日月昭炳，揭之以行。
閒居野服，身屈道亨。
寄赵元归并属元默三首
赵蕃（宋代）

默也未识面，向来曾予书。
由来几兄弟，绝叹每乖疏。
见说长沙驿，犹迟古寺车。
差池今再矣，伫立又何如。
清平乐 春尽夜同妹侣琼作
关锳（清代）

画帘人定。更漏声凄紧。满枕玉钗春梦冷。斜月小楼钟影。

金猊容易香销。落花堆过栏腰。还有疏灯一点，酒醒不算明朝。
景阳井
李商隐（唐代）

景阳宫井剩堪悲，不尽龙鸾誓死期。
肠断吴王宫外水，浊泥犹得葬西施。
哭郓州孔给事
祖无择（宋代）

出入多年侍紫宸，封章频上触龙鳞。
杼投几见疑慈母，槛折终龙记直臣。
阙里忽惊歌曳杖，洛阳那复见埋轮。
师门一恸盈襟泪，痛为明时惜正人。
答赵祖文陈梦授
吕本中（宋代）

岭海畏深入，江湖成远游。犹怀不活怖，少为故人留。

苦乏琼琚报，虚蒙札翰投。因来问消息，不必计沈浮。
武林书事九首
方回（元代）

竹林七贤六有子，何独无闻刘伯伦。
梦想先师授书处，城东风雨卧荒坟。
挽薛艮斋
陈枢才（宋代）

耆旧襄阳传，风流月旦评。
此翁尤间出，当代总销声。
遇事皆迎刃，游谈可伐兵。
孰知死诸葛，英气凛如生。
赠谈命韩东野
许月卿（宋代）

时来风送滕王阁，运去雷轰荐福碑。莫道去年曾算了，从知祸福逐年移。
归渡柴墟江口
宋伯仁（宋代）

白头浪里叶舟轻，全靠樯桅寄死生。唯有青山无一事，不忧风雨不忧晴。
石云
薛如初（宋代）

洞府标灵万古传，石云呈瑞始何年。人间欲待为霖雨，但看从龙起碧天。
玉楼人 叔母庆七十
魏了翁（宋代）

儿前捧劝孙扶掖。共庆贺、娘娘七帙。此杯不比寻常，百年间、才是省陌。

眼前彩绣成行立。已应是、天公偏惜。何须剩觅长年，且只消、一百二十。
怀谬独一
贯休（唐代）

常忆兰陵子，瑰奇皴渴才。思还如我苦，时不为伊来。

岳霞猱掷雪，湖月浪翻杯。未闻沾寸禄，此事亦堪哀。
绍兴以后蜡祭四十二首 后稷位酌献。曲同夜明。
郊庙朝会歌辞（宋代）

岁十二月，祀有常典。祭列司啬，言反其本。酌彼泰尊，百末兰生。

承神嘉虞，繄此德馨。
凭栏
吴锡畴（宋代）

刘伯龙如鬼笑何，居然幻境蚁南柯。
世间知止人应少，天下难言事最多。
梧叶凄凉依节序，雁声依约自关河。
凭栏莫起悲秋意，老色何妨借酒酡。
试衣
许雷地（清代）

初试春衣画阁西，六铢衫薄灿云霓。纤腰搦处嗔郎戏，绣领低时泥母提。

对镜频番劳美盼，整襟几度费柔荑。秋千架上风飘漾，锦簇霞翻望欲迷。
弦歌行
孟郊（唐代）

驱傩击鼓吹长笛，瘦鬼染面惟齿白。暗中崒崒拽茅鞭，

倮足朱裈行戚戚。相顾笑声冲庭燎，桃弧射矢时独叫。
好事近（癸巳催妆）
赵师侠（宋代）

云度鹊成桥，青翼已传消息。彩伏蕊宫初下，应人间佳夕。

龙烟缥缈散妆楼，香雾拥瑶席。准拟洞房披扇，看仙家春色。
绣鞋
萨都剌（元代）

罗裙习习春风轻，莲花帖帖秋水擎。双尖不露行复顾，犹恐人水针线情。

缫云隐映笼新月，花影依稀衬香颊。彩凤将翔相顾飞，鸳鸯谩语愁丹裂。

落红湿透胭脂腻，半幅凌波剪秋水。莫教踏破《浣溪沙》，湿重东风抬不起。
结客少年场行
孔绍安（唐代）

结客佩吴钩，横行度陇头。雁在弓前落，云从阵后浮。

吴师惊燧象，燕将警奔牛。转蓬飞不息，冰河结未流。

若使三边定，当封万户侯。
丙辰吟
刘黻（宋代）

熙宁岁丙辰，海内厄安石。
庆元岁丙辰，伪学禁如织。
宝佑复丙辰，衣冠堕荆棘。
龙蛇数云恶，郑玄炳先识。
诸生不齚舌，投荒诚予职。
鸺鹠号屋头，鼯鼠搅床侧。
云集肤已粟，日出汗欲亦。
瘴疠半南州，可轩靠神力。
所寓乃略同，苍苔共岑寂。
丙辰自丙辰，焚香且读易。
端午东湖观竞渡
黎廷瑞（宋代）

记得当年年少时，兰汤浴罢试新衣。
三三五五垂杨底，守定龙舟看不归。
留宿廖融山斋
杨徽之（宋代）

清和春尚在，欢醉日何长。谷鸟随柯转，庭花夺酒香。

初晴岩翠滴，向晚树阴凉。别有堪吟处，相留宿草堂。
依韵和寿安尹尉有寄
邵雍（宋代）

不向红尘浪着鞭，殊无才业合时贤。
本酬壮志都无效，欲住青时却有缘。
翠竹阴中开缥帙，白云堆里揖飞泉。
锦屏正与溪南对，他日从游子子传。
视东皋归
陆游（宋代）

抱耒新湖葑，烧畲古庙壖。
宦游悲肮脏，归卧困沉绵。
日隐啼鸦戍，舟回落鴈天。
衰残知迫死，不忍负青编。
送叶镇之释褐授信州推官归台州
程公许（宋代）

天涯一见便绸缪，二十年间诧两优。
不以声名夸众隽，欲将文行辈前修。
怀章趁酌椒觞寿，分幙还寻璧水游。
蜀客念归归路醒，卜邻偿许傍丹丘。
和夹谷佥事题钓台十首 其一
何梦桂（宋代）

白水龙飞帝运开，先生梦不到云台。当时已笑占星误，岂易虚名落后来。
泊潜江甲
王十朋（宋代）

潜江甲口楚天涯，芦荻舟中一两家。呼酒敕厨无一味，天鹅乱眼似杨花。
醉太平 秋柳
梁鼎芬（清代）

烟绡露条。冷波断桥。西风人倚紫璚箫。是今宵昨宵。

当年绿髫。听莺翠杓。春韶一箭雨潇潇。剩朝潮暮潮。
和尹懋秋夜游灉湖二首
赵冬曦（唐代）

政理常多暇，方舟此溯洄。吹笙虚洞答，举楫便风催。

山暗云犹辨，潭幽月稍来。清溪无数曲，未尽莫先回。

烟霭夕微蒙，幽湾赏未穷。舣舟待初月，褰幌招远风。

鹤声聒前浦，渔火明暗丛。东山云壑意，不谓尔来同。
赠庄贤良招隐楼三首
项安世（宋代）

楼居入阛阓，不受阓中尘。
阓中岂无数，无此招隐人。
昔者小山岂，非我招隐意。
吾今已隐矣，更欲招同志。
同志不易得，徘徊意谁招。
长风一万里，车马极喧嚣。
安得世上人，共此楼中客。
时时唤南山，相与其朝夕。
和阳运干见招集句
赵善括（宋代）

漠漠穷阴断送秋，杖藜徐步向芳洲。
但将酩酊酬佳节，一笑相从万事休。
赠星禽赵县微诗三绝
陆文圭（元代）

显微元是紫微仙，天下星辰于斡旋。
为向人间多漏瀑，谪下茅峰五百年。
庚辰岁寓开元东罗汉阁
丘葵（宋代）

有崷者浮图，屹其插穹昊。
有坟者古道，凄其鞠成草。
而我独兢兢，於焉以终老。
北地（一作容州）
窦群（唐代）

何事到容州，临池照白头。兴随年已往，愁与水长流。

黾勉思逋客，辛勤悔饭牛。诗人亦何意，树草欲忘忧。
送临湘成公还至源寺寺时有火灾 其四
袁宏道（明代）

衲衣吹敝绿杨风，贪拾春江石子红。乞得黄家石浪字，可能将去扁虚空。
集喜二首 其二
岳珂（宋代）

水面开新皱，山容散宿颦。松巢猿已识，花径鹿初驯。

云倦随归鸟，风清似故人。逢迎真不暇，谁作近前嗔。
赠云溪封君
张弼（明代）

御堤飞燕落花馀，几度曾迎长者车。和气蒸人浮玉醴，新词向我吐琼琚。

行吟自得閒中趣，恩宠又颁天上书。从此布衣都换锦，五云深处觐宸居。
闻江开客淮上未归寄五律三章 其二
姚燮（清代）

开府画堂高，悬灯看宝刀。黄金彫骏色，白日闪鸿毛。

气折三河下，才兼万象劳。榛山多虎迹，我为诵《离骚》。
送灵山刘尹先为海门经历
俞泰（明代）

三载忘年谊，怀君每动颜。海门淹老骥，合浦得翘关。

石室人何在，仙岩胜可攀。更从民俗问，应有去珠还。
拟陶渊明咏贫士
聂节亨（清代）

宝剑沈狱底，龙光岂自呈。良玉蕴深山，不知光辉生。

萧萧被褐士，悒郁多古情。貌枯中自腴，衒饰耻希荣。

知己惜不遇，澹泊守其贞。欲取鸣琴弹，明月上前楹。
述怀
尚颜（唐代）

青门聊极望，何事久离群。芳草失归路，故乡空暮云。

信回陵树失，梦断灞流分。兄弟正南北，鸿声堪独闻。

五城初罢构，海上忆闲行。触雪麻衣静，登山竹锡轻。

天寒岳寺出，日晚岛泉清。坐与幽期遇，何湖心渺冥。
清江曲
万邦荣（清代）

霜清露白秋水浅，几点寒山翠黛远。斜阳两岸悄无人，芦荻黛黛芙蓉晚。

欸乃中流摇桨去，烟波渺渺知何处。沽酒江楼醉初醒，新月已生乌桕树。
阮郎归·春风吹雨绕残枝
秦观（宋代）

春风吹雨绕残枝，落花无可飞。小池寒渌欲生漪，雨晴还日西。
小半卷，燕双归。讳愁无奈眉。翻身整顿着残棋，沉吟应劫迟。
寄陈给事
释居简（宋代）

别元龙了别西湖，到得兰陵二月初。沉想金闺随梦熟，楷书玉月问安疏。

傍人燕子新巢小，得友莺雏煖翼舒。落落环中有馀地，道枢旋斡看虚邪。
郊庙歌辞。周郊祀乐章。昭顺乐
佚名（唐代）

五兵勿用，万国咸安。告功圆盖，受命云坛。

乐鸣凤律，礼备鸡竿。神光欲降，众目遐观。
满江红（初春）
张先（宋代）

飘尽寒梅，笑粉蝶游蜂未觉。渐迤逦、水明山秀，暖生帘幕。过雨小桃红未透，舞烟新柳青犹弱。记画桥深处水边亭，曾偷约。

多少恨，今犹昨。愁和闷，都忘却。拚从前烂醉，被花迷著。晴鸽试铃风力软，雏莺弄舌春寒薄。但只愁、锦绣闹妆时，东风恶。
赠别藤州法曹南剑张仲明
曾丰（宋代）

黄卷堆胸次，青云出笔头。
小迂蓬岛步，聊作岭南游。
稳口开三语，平心活一州。
阴功终有报，会见袭封侯。
客有馈玉面狸者戏赋此诗
李纲（宋代）

山林冬煖草未衰，深岩穴处狸正肥。丰茸斑毳面妆玉，摇曳脩尾髦如犛。

夜行昼伏彼何罪，失身终堕网与机。庖厨须尔充口腹，几欲断尾同牺鸡。

蒸炊包裹付糟滓，酥香玉软丰肤肌。霜刀缕切腻且滑，犀箸厌饫良珍奇。

猩唇熊白不足数，披絮黄雀空多脂。樽前风味乃如许，为尔倒尽黄金卮。
青玉案·浮华莫恋心归道
尹志平（元代）

浮华莫恋心归道。渐得通玄妙。清静功圆心地了。高登彼岸，清凉永占，更没闲烦恼。长春真境仙无老。咫尺洞天谁能到。心上尘清都一扫。琳宫仙院，乘风清兴，游宴蓬莱岛。
澧州群贤堂记并歌 其六
刘子澄（宋代）

酌水兮澧清，酹月兮洞庭。公读书兮湖上堂，波涛卷兮胸中甲兵。

浩然兮长在，烟水兮茫茫。
山居杂兴
胡梅（明代）

支遁长松见者稀，松边刚试薜萝衣。
随来独鹤相依久，几度开笼不肯飞。
送净应老道源往浙右
林表民（宋代）

片云离海屿，吴地去随缘。
托钵应行乞，升休亦坐禅。
舟停上塘雪，寺隔过山烟。
刺史知闻旧，无须觅镜传。
寄文衡山内翰约同居南岳
湛若水（明代）

谁人不说文衡山，闻说衡山开我颜。我有衡山旧精舍，相期月底共追扳。
田家秋日送友
于良史（唐代）

苍茫日初宴，遥野云初收。残雨北山里，夕阳东渡头。

舟依渔溓合，水入田家流。何意君迷驾，山林应有秋。
雨晴至江渡
柳宗元（唐代）

江雨初晴思远步，日西独向愚溪渡。
渡头水落村径成，撩乱浮槎在高树。
悼内十一首
于谦（明代）

垂老光阴两鬓皤，细君弃我竟如何！
夫妻一旦世缘尽，儿女百年恩爱多。
小阁空悬台上镜，春衣谁试箧中罗。
客边闻讣肠先断，泪落西风鼓缶歌。

世缘情爱总成空，二十余年一梦中。
疏广未能辞汉王，孟光先已弃梁鸿。
灯昏罗幔通宵雨，花谢雕栏蓦地风。
欲觅音容在何处？九原无路辨西东。

缥渺音容何处寻？乱山重叠暮云深。
四千里外还家梦，二十年前结发心。
寂寞青灯形对影，萧疏白发泪沾巾。
箧中空有遗书在，把玩不堪成古今。

尘寰冥路两茫茫，何处青山识故乡？
破镜已分鸾凤影，遗衣空带麝兰香。
梦回孤馆肠千结，愁对惨灯泪千行。
抱痛苦嫌胸次窄，也应无处著凄凉。

东风庭院落花飞，谐老齐眉愿竟违。
幻梦一番生与死，讣音千里是邪非？
凄凉怀抱几时歇，缥渺音容何处归？
魂断九泉招不得，客边一日几沾衣。

房栊寂寞掩春风，百岁情缘一旦空。
世态不离生死内，梦魂多在别离中。
可怜孤馆月华白，犹忆香奁烛影红。
老眼昏昏数行泪，客边从此恨无穷。

结缘谁不愿齐眉，修短由来未可期。
老我方将安蔗境，细君先已赴瑶池。
花飞玉碎愁何限，绠断瓶沉势莫为。
清泪两行千古恨，眼看儿女益凄其。

别来音问每蹉跎，两地关情感慨多。
我欲承恩还北阙，子先归化梦南柯。
空闺镜破余残粉，断杼尘蒙失旧梭。
痛汝老怀谁与诉？临风惟有泪滂沱。

独对青灯坐夜阑，客边衣薄不胜寒。
因思旧事关情切，欲把遗书掩泪看。
花落香消人寂寂，台空镜破月团团。
梦魂割断幽明路，死别生离欲见难。

百川东逝更无还，生死由来一梦间。
苦雨凄风香阁冷，落花啼鸟绣帷间。
空于纸上看遗墨，无复灯前睹笑颜。
肠断不堪回首处，两行清泪万重山。

痴儿弱女两相依，宿鸟惊巢各自飞。
尘锁镜台秋月冷，香消罗幔夜灯微。
双亲闻讣肠应断，百岁同心事已非。
垂老不堪生死别，客边日日泪沾衣。
以笔墨送周子允发策玉堂
刘仪凤（宋代）

腹囊英物吐长虹，翰墨区区有底功。也要同盟作旗鼓，三山直上一帆风。
和同僚贺雪应祈
韩元吉（宋代）

腊近春临雪意迟，褰衣敢惮走灵祠。
夜听小雨犹倾耳，晓看群山顿展眉。
好句悬知得冰柱，香醪试为压羔儿。
便应风月台中客，不减梁园赋就时。
惜别谣
王式丹（清代）

雨霏霏，风微微，感春客子携春归。蔫红飞尽结杨柳，杜鹃啼瘦腰几围。

兰桡划动清歌起，楚尾吴头一千里。谁其遗之金错刀，手把琼英照江水。
寄汪尚书
姜特立（宋代）

五十年间叹阔疎，相忘两地复江湖。
书来笔底惊强健，诗去吟江想步趋。
好对青山看歌舞，莫嫌红粉笑髭须。
凤毛已有哦松韵，尚记金华旧范横。
读杨椒山先生年谱
徐岳（清代）

碎身粉骨亦何妨，为报君恩敢括囊。一点赤心终不易，两番弹劾岂云狂。

官无大小言斯重，国系安危死可伤。忠佞万年俱不朽，一为遗臭一流芳。
土番竹枝词 其一
郁永河（清代）

生来曾不识衣衫，裸体年年耐岁寒。犊鼻也知难免俗，乌青三尺是围阑。
次韵梅花十绝句 其六
刘才邵（宋代）

愁云向晓不胜繁，飞霰纷纷溅兔园。竹里数枝偏有意，欲将冷艳慰霜根。
磨崖碑
翟天翼（宋代）

元公具述鲁公书，文象相参翼轸区。
语气一时扬盛德，词锋千古挫凶徒。
梦江南 其五
屈大均（明代）

愁脉脉，最是暮春初。有梦花中为蛱蝶，无情月里作蟾蜍。

不寄数行书。
送僧归终南
赵湘（宋代）

夏满辞京寺，终南路有松。
月高缘白阁，叶尽到中峰，
漱齿泉飘锡，冥心露滴钟。
长安如不去，期与鹿相逢。
点绛唇
姚述尧（宋代）

玉叶金英，倩谁移下蟾宫树。香风飘度。满院飞黄雨。

独倚寒林，搜尽高人句。关情处。素娥无语。的皪枝头露。
题庐山圆通
释道生（宋代）

水声山色里，猿啸月明天。
唤作圆通境，更参三十年。
十月二十九日雪四首
苏辙（宋代）

幽居漫尔存三径，燕坐何妨应六窗。
老忆旧书时展卷，病封药酒旋开缸。
小园摇落黄花尽，古桧飞鸣白鹤双。
珍重老卢留种子，养生不复问王江。
家居自戒
陆游（宋代）

霜严鸡报晨，月落犬警盗。
遗粒与弃糠，每媿不足报。
椎奴事樵汲，跣婢勤爨灶。
有过姑教之，箠楚置勿道。
王子乔
释宗泐（明代）

王子乔，好神仙。吹笙驾白鹤，遨游上青天。青天一去三千年，七游七日缑山巅。

下士慕之空尔怜，宁知有气凝丹田。
题人画扇十首
曹勋（宋代）

柳已如眉拂上林，细风吹动绿烟深。
东君巧欲装春色，更引黄鹂啭好音。
仙佛之孝十首 其七 六祖
林同（宋代）

新州在何处，有个养亲人。一旦成佛去，那知昔卖薪。